Porsche 997

**Porsche 997** on Porschen valmistama urheiluauto. Se on 911-sarjan kolmanneksi uusin sukupolvi ja 991-sukupolven edeltäjä. Uusin sukupolvi 992 esiteltiin marraskuussa 2018.

Korin muotoiluun ei tehty suuria muutoksia, mutta edellisessä mallissa vaihtelevan vastaanoton saaneet ajovaloumpiot oli muutettu mallin perinteiden mukaisesti pyöreiksi.

## Mallit
Erilaisia 997-versioita on varsin paljon: Carrera ja Carrera&nbsp;S, jotka ovat saatavilla sekä avokattoisena että kovakattoisina, ja kaikkia neljää sekä neli- että takavetoisena, Targa 4 ja Targa 4S, Turbo ja Turbo S sekä niiden avomallit, sekä GT3, GT3&nbsp;RS ja GT2. Näiden lisäksi loppuvaiheessa ovat olleet tarjolla muun muassa GT3 RS 4.0, GT2 RS, Speedster, Sport Classic ja avo- sekä kovakattoiset GTS:t.

### Carrera

997-sarjan *Carrera*-mallin valmistus aloitettiin vuonna 2004. Vuoden 2005 alusta lähtien saatava on ollut myös Detroitin autonäyttelyssä samana vuonna esitelty *Cabriolet*. Auton kokonaispaino kasvoi jonkin verran, mutta vastaavanlaista tehonlisäystä ei kuitenkaan nähty moottoreiden osalta. Carreran moottorin iskutilavuus on edelleen 3,6&nbsp;litraa ja maksimiteho 239&nbsp;kW. Auton huippunopeus on 285&nbsp;km/h ja se kiihtyy nollasta sataan 5,0&nbsp;sekunnissa. Carrera S ja 4S -mallien moottorin iskutilavuus on 3,8&nbsp;&nbsp;litraa ja teho 261&nbsp;kW. Carrera S ja 4S eroavat ulkoisesti Carrerasta lähinnä suuremmista pakoputkista ja vanteista.

### Targa

Lasikattoinen *Targa* tuli myyntiin marraskuussa 2006. Lasikaton voi liu'uttaa noin metrin taaksepäin, jolloin autosta tulee puolittainen avomalli. Targat myydään nelivetoisina; mallinimet ovat *Targa 4* ja *Targa 4S*. Lasikatto aiheuttaa 60&nbsp;kilogramman painonlisäyksen, joka heikentää jonkin verran kiihtyvyyttä.

### Turbo

Kesäkuussa 2006 tuli myyntiin uusi *911 Turbo* 3,6-litraisella, 353&nbsp;kW:n moottorilla.  Toukokuussa 2007 esiteltiin saman vuoden syyskuussa myyntiin tullut *911 Turbo Cabriolet*. Kovakattoisen turbomallin tapaan 2+2-paikkainen avomalli on varustettu 3,6-litraisella 6-sylinterisellä bokserimoottorilla, jossa käytetään muuttuvageometrista turboahdinta (*VTG* - Variable Turbine Geometry). Lisävarusteena saatavalla Sport Chrono Turbo Packageen kuuluvalla overboost-toiminnolla 620&nbsp;Nm:n maksimivääntö voi nousta hetkellisesti 680&nbsp;Nm:iin. Kiihtyvyys 0–100&nbsp;km/h on manuaalivaihteistolla 3,9&nbsp;s, ja Tiptronic S -vaihteistolla 3,7&nbsp;s. Molempien mallien huippunopeus on 310&nbsp;km/h. 911 Turbo Cabrioletin keskikulutukseksi ilmoitetaan 12,9&nbsp;l/100&nbsp;km. Avomallin vaatimista vahvistuksista huolimatta se painaa vain 70&nbsp;kilogrammaa umpikorista autoa enemmän. Kolmikerroksinen pehmeä katto liikkuu ääriasennosta toiseen noin 20 sekunnissa. Ilmanvastuskertoimeksi ilmoitetaan 0,31.

### GT3 ja GT2

Rata-ajoon suunniteltu *GT3* tuli myyntiin vuonna 2006. Turbo on suorituskykyisempi kuin GT3, mutta GT3 tarjoaa paremmat rata-ajo-ominaisuudet. Sen 3,6-litrainen moottori tuottaa 415&nbsp;hv (309&nbsp;kW), ja auton huippunopeus on 310&nbsp;km/h. GT3:n etupuskuri on muotoiltu uudelleen ilmavirtauksen optimoimiseksi. Leveämpi, ja vielä hieman nopeampi *GT3 RS* on "riisuttu" versio tavallisesta GT3:sta. RS on nopein ahtamaton 997-malli.

*GT2*-huippuversio tuli myyntiin marraskuussa 2007. Sen turboahdettu moottori tuottaa 390&nbsp;kW (522 hv), jonka ansiosta huippunopeus kasvaa 329 kilometriin tunnissa ja kiihtyvyys nollasta sataan vähenee 3,7 sekuntiin. Tämä tekee GT2:sta nopeimman 911:n kautta aikojen.

## Facelift

Vuosimallin 2009 autoon esiteltiin keväällä 2008 kasvojenkohotus. Muutos koskee alkuun Carrera-, Carrera S-, Carrera 4-, ja Targa-malleja. 3,6- ja 3,8-litraisista moottoreista esiteltiin uudet versiot. Pienemmän moottorin huipputeho kasvoi 20&nbsp;hv ja suuremman 30&nbsp;hv. Moottorit ovat edellisiä ympäristöystävällisempiä. Nelivetoisien mallien vakiovarustukseen kuuluu 7-portainen PDK-kaksoiskytkinvaihteisto (Porsche Doppelkuplung ). Myös ajonvakautusjärjestelmä, *Porsche Stability Management*, on päivitetty. Ulkonäöllisesti muutokset ovat hillittyjä. Etu- ja takavalot on kuitenkin uudelleenmuotoiltu, samoin puskurit. Uusien Carrera-mallien valmistus aloitettiin huhtikuussa 2008 ja myynti Euroopassa alkoi heinäkuussa. Carrera 4- ja Targa-mallit tulivat myyntiin syksyllä 2008.

## Lähteet

## Aiheesta muualla

*Porsche Suomen kotisivu